อนุมัติต่างชาติออกบาทบอนด์ 4.2 หมื่นล้าน
คลังไฟเขียว นิติบุคคลต่างประเทศ5รายออกหุ้นกู้สกุลเงินบาทในไทยวงเงินร่วม 4.2หมื่นล้านบาท
29 มิ.ย. 2554

คลังไฟเขียว นิติบุคคลต่างประเทศ5รายออกหุ้นกู้สกุลเงินบาทในไทยวงเงินร่วม 4.2หมื่นล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) แถลงว่า นายกรณ์ จาติกวณิช รมว.คลัง ได้ลงนามเห็นชอบให้ปรับกำหนดการยื่นคำขออนุญาตและแนวทางในการพิจารณาจัดลำดับความสำคัญของคำขออนุญาตออกพันธบัตรหรือหุ้นกู้สกุลเงินบาทในประเทศเพื่อให้การพิจารณาอนุญาตให้ออกพันธบัตรหรือหุ้นกู้สกุลเงินบาทเป็นไปอย่างมีประสิทธิภาพมากขึ้น และมีความยืดหยุ่นสามารถปรับให้สอดคล้องกับสถานการณ์ในแต่ละช่วงเวลา ล่าสุดได้อนุมัติให้นิติบุคคลต่างประเทศ 5 ราย ออกพันธบัตรสกุลเงินบาทหรือบาทบอนด์ในวงเงินรวม 4.2 หมื่นล้านบาท
นายจักรกฤศฏิ์ กล่าวว่า นิติบุคคลต่างประเทศ  5 ราย จะต้องออกพันธบัตรหรือหุ้นกู้สกุลเงินบาทในประเทศไทย ภายในวันที่ 31ธ.ค. 2554 ประกอบด้วย Credit Agricole Corporate and Investment Bank วงเงิน 10,000 ล้านบาท  First Gulf Bank Public Joint Stock Company วงเงิน 6,000 ล้านบาท  ING Bank N.V. วงเงิน 10,000 ล้านบาท The Export-Import Bank of Korea วงเงิน 10,000 ล้านบาท และ Lloyds TSB Bank plc วงเงิน 6,000 ล้านบาท
ทั้งนี้ กระทรวงการคลังขอสงวนสิทธิ์ที่จะระงับการอนุญาตในกรณีที่สถานภาพ หรือสถานะทางการเงินของผู้ที่ได้รับอนุญาต หรือเศรษฐกิจมีการเปลี่ยนแปลงอย่างมีนัยสำคัญ กระทรวงการคลังขอขอบคุณผู้ยื่นคำขออนุญาตทุกรายที่ให้ความสนใจในการออกพันธบัตรหรือหุ้นกู้สกุลเงินบาทในประเทศไทย สำหรับผู้มีความประสงค์จะขออนุญาตในรอบถัดไปสามารถยื่นหนังสือแสดงความจำนงได้ภายในเดือน ส.ค. 2554